ЖҮРГЕНОВ ОҚУЛАРЫ — ТЕМІРБЕК ЖҮРГЕНОВ АТЫНДАҒЫ ҚАЗАҚ ҰЛТТЫҚ ӨНЕР АКАДЕМИЯСЫ
"ЖҮРГЕНОВ ОҚУЛАРЫ — ТЕМІРБЕК ЖҮРГЕНОВ АТЫНДАҒЫ ҚАЗАҚ ҰЛТТЫҚ ӨНЕР АКАДЕМИЯСЫ"|"https://kaznai.kz/zhurgenov-okulary-2023/"
TITLE: ЖҮРГЕНОВ ОҚУЛАРЫ — ТЕМІРБЕК ЖҮРГЕНОВ АТЫНДАҒЫ ҚАЗАҚ ҰЛТТЫҚ ӨНЕР АКАДЕМИЯСЫ
URL: https://kaznai.kz/zhurgenov-okulary-2023/
META: "ЖҮРГЕНОВ ОҚУЛАРЫ — ТЕМІРБЕК ЖҮРГЕНОВ АТЫНДАҒЫ ҚАЗАҚ ҰЛТТЫҚ ӨНЕР АКАДЕМИЯСЫ"|"https://kaznai.kz/zhurgenov-okulary-2023/"
TOTAL WORDS: 523
TEXT: Жастайынан оқу білімге құштар боп өскен Темірбек Жүргенов 1904-1908 жж. діни, әдеби сауатын Шахнаманы парсы тілінен аударған ақын Тұрмағамбет Ізтілеуовтің дәрістерімен ашқан. Ол Темірбекті шығыс әдебиет классиктерінің шығармаларынан да аздап хабардар еткен. Кейін 1909 жылы Аламесектегі орыс-қазақ бастауыш мектебіне оқуға түсіп, 1913 жылы үздік бағалармен тәмәмдаған. Осы жылы Перовскідегі Суханский атындағы қалалық жоғары орыс-қазақ училищесіне түсіп оқиды. Сол жерде оқып жүріп, қазақ жастарының басын біріктіріп, ұйымдастырушылық қабілетімен көзге түскен. Осы жылдан қазақ оқушылары үшін орыс әдебиетін оқып үйрену үшін Некрасовтың, Крыловтың шығармаларын аударуды қолға алған. Ұлы сатириктерге еліктеп жазған Переводчиктің қиялы деген алғашқы сатиралық өлеңі сол кездегі оқушы қауымның көңілінен шыққан. Темірбек Жүргенов ойы ұшқыр, қаламы қарымды публицист. Оның көсемсөз мұрасы бастауын үш нәрседен: жеке басының бұйдагерлік, саясаткерлік және ұйымдастырушылық үздік қабілетінен алады. Бұған оның Қазақстандағы мәдениет революциясы, Қазақстандағы сауатсыздықты жою кітаптары, Саяси экономия оқулығы, Орта Азиядағы қазақ халқының күйлері, Қазақ педагогикалық институтын құру, Қазақ халқының ақындары мен жыршылары, тағы басқа очерктер мен мақалалары жатады. Қазақстандағы мәдениет, әдебиет, өнер саласының талантты ұйымдастырушыларының бірі, республиканың көрнекті мемлекет қайраткері Темірбек Қараұлы Жүргенов өмірінің соңғы күндеріне дейін қазақ халқына, еліне адал қызмет етті, қалың жұртшылық арасында үлкен құрметке, зор беделге ие болды. Осындай елеулі, үлкен-үлкен істерді атқарған, ұлтқа, елге қызмет ету үшін бар өмірін арнаған Темірбек Жүргенов 1937 жылы 3 тамызда халық жауы деген жалған айыппен ұсталып, 1938 жылы 25 ақпанда атылып кете барды. 1957 жылы Кеңес Одағы Жоғарғы сотының шешімімен Темірбек Жүргенов ақталды. Сүйікті жары Дәмеш Ермекова да Алжирге қамалып, 1949 жылы босатылады. Кейін оралған соң жарының ақталуына күш салып, зерттелуіне жол ашады. Күйеуінің де, өзінің де жазықсыз жазаланғандығы жөніндегі ақтау қағазын алғаннан кейін 30 жылдан астам уақыт бойы ол бар күш жігерін игілікті іске Темірбек Жүргеновтің халқына сіңірген еңбегін кейінгі ұрпаққа жеткізу ісіне арнады. Айнымас адал жарының қажырлы ізденістері нәтижесінде Жүргеновтің екінші, мәңгілік өмірі басталды. * * *. Ең алғаш 1968 жылы Т. Жүргеновтің 70 жылдығы Алматыда аталып өтті. 1989 жылдың 28 қаңтарында ҚазАҚСР Министрлер Кеңесінің 1989 жылғы 9 қаңтардағы Жүргенов Темірбек Қараұлының есімін мәңгі есте қалдыру туралы Қаулысымен Алматы мемлекеттік театр-көркемсурет және Қазақ мемлекетік көркемсурет институтына Қазақстанның Халық ағарту комиссары, ұлттық мәдниетіміздің белгілі қайраткері, публицист, білім беру ісіне, Қазақстанның мәдениеті мен өнеріне дамытуға орасан зор үлес қосқан Темір Қараұлы Жүргеновтің аты берілді. 1991 жылы ҚазАҚСР Халық ағарту министрлігі Алқасының 1991 жылғы 3 маусымдағы шешіміне сәйкес Республикалық мамандандырылған көркемөнер мектеп-интернатының базасында Республикалық көркемөнер колледжі ашылды. Қ. Жүргенов атындағы Қазақ ұлтық өнер академиясының құрылымдық бөлімшесі болып табылады. Жүргеновтің 100 жылдығы республика көлемінде аталып өтті. Туған жері Жалағаш кентінде ескерткіш орнатылды. Қазақстан Республикасының Үкіметінің 2004 жылғы 28 қаңтардағы Қаулысымен Қазақ мемлекеттік өнер академиясы Т. Қ. Жүргенов атындағы Қазақ ұлттық өнер академиясы болып аталды. 2001 жылдың желтоқсан айында Т. Жүргеновке ескерткіш орнатылды. Жүргенов атындағы 136 мектеп-лицей. Жүргенов есімі бүкіл республика бойынша көптеген мектептер мен көшелерге берілді. Оның отанында, Қызылорда облысында, сондай-ақ Ақтөбе облысында мектептер мен көшелерге Жүргенов есімі берілді. 2022 жылы қыркүйек айында Темірбек Жүргенов атындағы Қазақ ұлттық өнер академиясы деп өзгертілді. 2023 жылы Қазақстан Республикасы Үкіметінің арнайы қаулысымен Темірбек Жүргеновтың 125 жылдық мерейтойы аталып өтіледі. ТҮРКСОЙ халықаралық ұйымының шешімімен 2023 жыл тұтас түркі әлемінде Темірбек Жүргенов жылы болып жарияланды. Moodle Platonus Документооборот. Ректордың қабылдауы: 8 261-42-40. Ақылы курстар: 8 261-11-83. Баспасөз қызметі: 8 261-42-40. Колледж: college
